## Rješenje Agencije za zaštitu tržišnog natjecanja klasa: UP/I-030-02/2001-01/87, od 30. listopada 2001. godine

### NN 102/2001 (21.11.2001.), Rješenje Agencije za zaštitu tržišnog natjecanja klasa: UP/I-030-02/2001-01/87, od 30. listopada 2001. godine

# Agencija za zaštitu tržišnog natjecanja

1699

Na temelju članka 24., članka 27. stavka 1. i članka 29. stav­ka 1.
Zakona o zaštiti tržišnog natjecanja (»Narodne novine«, broj 48/95, 52/97 i
89/98), u upravnoj stvari ocjene namjere provedbe koncentracije poduzetnikâ
Zagrebačke banke d.d., sa sjedištem u Zagrebu, Paromlinska 2, UniCredito
Italiano S.p.A., sa sjedištem u Genovi, Via Dante 1, Republika Italija, i
Allianz AG, sa sjedištem u Münchenu, Koniginstrasse 28, SR Njemačka, temeljem prijave
koju je podnio poduzetnik UniCredito Italiano S.p.A., zastupan po punomoćniku,
Odvjetničkom društvu Bogdanović & Dolički, sa sjedištem u Zagrebu,
Alexandera von Humboldta 4b, ravnatelj Agencije za zaštitu tržišnog natjecanja
donosi sljedeće

## RJEŠENJE

I. Dopušta se provedba namjeravane koncentracije poduzetnikâ Zagrebačke
banke d.d., Zagreb, UniCredito Italiano S.p.A., Italija, i Allianz AG, SR Njemačka,
koja će nastati stjecanjem većinskog udjela i većinskog prava odlučivanja u
Zagrebačkoj banci d.d., Zagreb, od strane poduzetnikâ UniCredito Italiano
S.p.A., Italija, i Allianz AG, SR Njemačka, pod uvjetima kojima se obvezao
poduzetnik UniCredito Italiano S.p.A. u prijavi namjere koncentracije od 15.
listopada 2001.

II. Ovo rješenje bit će objavljeno u »Narodnim novinama«.

III. Obveznik uplate upravne pristojbe u iznosu od 5.000,00 kuna je
podnositelj prijave namjere provedbe koncentracije, poduzetnik UniCredito
Italiano S.p.A. Upravna pristojba uplaćuje se u korist Državnog proračuna
Republike Hrvatske.

```
Obrazloženje
```

I. *Kratki prikaz odluke Agencije za zaštitu tržišnog natjecanja
(dalje: Agencija) u postupku ocjene namjere provedbe koncentracije poduzetnika
navedenih u izreci ovog rješenja, koji je prethodio ovom postupku, temeljem
prethodne prijave namjere koncentracije od 16. srpnja 2001., nadopunjene zaključno
sa 7. rujnom 2001.*

1. Agencija je rješenjem,
klasa: UP/I 030-02/2001-01/43, urbroj: 580-02-01-03-39, od 11. rujna 2001.,
ocijenila nedopuš­te­nom koncentraciju poduzetnika koja bi nastala preuzimanjem
poduzetnika Zagrebačke banke d.d., sa sjedištem u Zagrebu, Paromlinska 2,
zastupanog po Franji Lukoviću, predsjedniku Uprave (dalje: ZABA), od strane
poduzetnika UniCredito Italiano S.p.A., sa sjedištem u Genovi, Via Dante 1,
Republika Italija, zastupanog po Alessandru Profumu, članu Upravnog odbora i
ovlaštenom upravitelju (dalje: UniCredito, odnosno podnositelj prijave), i
poduzetnika Allianz AG, sa sjedištem u Münchenu, Koniginstrasse 28, SR Njemačka,
zastupanog po dr. Henning Schulte-Noelleu, predsjedavajućem i direktoru
osiguranja München (dalje: Allianz).

Navedeno rješenje Agencija je
donijela u postupku koji je prethodio ovom postupku, a isti je vođen na temelju
prijave namjere provedbe koncentracije navedenih poduzetnika od 16. srpnja
2001., nadopunjene zaključno sa 7. rujnom 2001., koju je podnio poduzetnik
UniCredito putem punomoćnice Jasne Vlašić, odvjetnice iz Odvjetničkog društva
Bogdanović & Dolički, sa sjedištem u Zagrebu, Alexandera von Humboldta 4b.

Navedena prijava namjere provedbe koncentracije podnesena je Agenciji
radi ocjene i upisa u Upisnik o koncentracijama, sukladno odredbi članka 22. i članka
23. stavak 1. Zakona o zaštiti tržišnog natjecanja (»Narodne novine«, broj
48/95, 52/97 i 89/98; dalje: ZZTN).

U postupku ocjene namjere koncentracije po prijavi od 16. srpnja 2001.,
a nadopunjene zaključno sa 7. rujnom 2001., Savjet za zaštitu tržišnog
natjecanja (dalje: Savjet) je, sukladno ovlastima iz članka 30. stavak 2. točka
3. ZZTN, na 48. sjednici, održanoj 11. rujna 2001., ocijenio da bi namjeravana
koncentracija, a uz pretpostavku da ponositelj prijave trajno zadrži udio i
operativnu kontrolu u Splitskoj banci d.d., Split, dovela do neprihvatljivih učinaka
na mjerodavnom tržištu.

Stoga je Savjet, koji se u načelu
nije protivio preuzimanju ZABA-e, od strane respektabilnih poduzetnika, kao što
su UniCredito i Allianz, naveo da je kao jedinu zapreku donošenja pozitivne
ocjene po prijavi od 16. srpnja 2001., nadopunjenom zaključno sa 7. rujnom
2001., vidio u opasnosti trajnog zadržavanja udjela poduzetnika UniCredito u
temeljnom kapitalu Splitske banke d.d., Split, i efektivne kontrole nad tim
subjektom.

Podnositelj prijave u postupku provedenom po
prijavi od 16. srpnja 2001., nadopunjenom zaključno sa 7. rujnom 2001., nije
pružio nikakvih dokaza kojima bi uvjerio Savjet u ozbiljnost svoje namjere da u
najkraćem mogućem roku otuđi svoj udio u Splitskoj banci d.d., Split, odnosno
da tom bankom ne upravlja kao dijelom koncerna na način koji bi mogao ugroziti
tržišno natjecanje.

U navedenoj
prijavi i tijekom postupka podnositelj navedene prijave nije u tom pogledu
ponudio nikakav pravni instrumentarij na kojem bi se mogla temeljiti ocjena
Savjeta da će nakon provedene koncentracije, s prihvatljivom mjerom sigurnosti,
biti iz­bjeg­nuta opasnost trajnog jačanja vladajućeg položaja grupe ZABA i
Unicredito te ograničavanja slobodnog natjecanja na mjerodavnom tržištu.

Slijedom iznijetog, a
sukladno odredbama članka 21. stavak 2., članka 24. i članka 36. stavak 1.
ZZTN, temeljem navedene odluke i prijedloga Savjeta, sukladno odredbama članka
30. stavak 2. točke 3. i stavka 3. ZZTN, Agencija je okončala upravni postupak
ocjene koncentracije poduzetnika po prijavi namjere od 16. srpnja 2001.,
nadopunjenom zaključno sa 7. rujnom 2001., rješenjem od 11. rujna 2001., klasa:
UP/I 030-02/2001-01/43, urbroj: 580-02-01-03-39, kojim nije dopustila
namjeravanu provedbu koncentracije navedenih poduzetnika.

II. *Postupak po novoj prijavi namjere provedbe koncentracije od 15.
listopada 2001.*

Poduzetnik UniCredito je putem punomoćnice Jasne Vlašić, odvjetnice iz
Odvjetničkog društva Bogdanović & Dolički, sa sjedištem u Zagrebu,
Alexandera von Humboldta 4b, podnio Agenciji 15. listopada 2001. novu prijavu
namjere provedbe koncentracije poduzetnikâ navedenih u točki I. izreke ovog rješenja,
koja će nastati stjecanjem dionica Zagrebačke banke d.d.

Novu prijavu od 15. listopada
2001. podnositelj je podnio nakon što je održan niz konzultativnih sastanaka
između predstav­nika Agencije s ovlaštenim predstavnicima Hrvatske narodne
banke (dalje: HNB), Državne agencije za sanaciju banaka (dalje: DAB) i ovlaštenim
predstavnicima sudionika koncentracije. Tijekom tih sastanaka sudionicima
koncentracije predočena su gledišta Agencije i drugih institucija koje su
sudjelovale u razgovorima o namjeravanoj koncentraciji, razmotrene su sve njene
moguće posljedice i pretpostavke koje bi morale biti ispunjene da bi se
namjeravana koncentracija mogla kvalificirati kao prihvatljiva s aspekta propisa
o zaštiti slobodnog tržišnog natjecanja.

*1. Uvidom u novu prijavu od 15. listopada 2001., a na temelju već utvrđenog
činjeničnog stanja u prethodnom postupku koji je Agencija okončala rješenjem
pod brojem, klasa: UP/I 030-02/2001-01/43, urbroj: 580-02-01-03-39, od 11.
rujna 2001., Agencija je u novom postupku utvrdila sljedeće činjenice:*

Podnositelj prijave u novoj prijavi jamči da će u prihvatljivom roku otuđiti
ili osigurati da bude otuđen njegov udio u Split­skoj banci d.d., Split, a da će
do toga momenta svoja upravljačka prava u navedenome društvu koristiti na način
koji neće dovesti u pitanje tržišno natjecanje na tržištu univerzalnog
bankarstva Re­pub­like Hrvatske. U tom smislu podnositelj je ponudio i određene
pravne mehanizme i instrumente, pa se i obvezao kako slijedi:

(i.) do 15. ožujka 2002.
godine ili najkasnije u roku od mjesec dana od dovršetka postupka preuzimanja
ZABA-e sklopiti ugovor o prodaji svoga udjela u Splitskoj banci d.d., Split,
kupcu prihvat­ljivom Agenciji; u tom smislu dodatno se obvezao u najkraćem mogućem
roku (u narednih nekoliko tjedana) s potencijalnim kupcem potpisati pismo
namjere i bez odgode predočiti ga Agenciji i drugim nadležnim tijelima RH
(HNB-u);

(ii.) ako do isteka navedenih rokova
podnositelj prijave ne bi sam uspio obaviti prodaju svoga udjela u Splitskoj
banci d.d., Split, tu bi prodaju obavila nezavisna treća osoba (povjerenik)
temeljem neopozivog mandata i bez ikakvog daljnjeg utjecaja od strane
podnositelja prijave;

(iii.) ako
povjerenik u tome ne bi uspio do kraja 2002. godine, dionice Splitske banke
d.d., Split, prenijet će se na neku treću osobu koja će kao »trustee« biti
njihovim titularem sve do konačne prodaje. Tu će osobu najkasnije dva mjeseca
prije kraja 2002. godine odrediti Agencija na prijedlog podnositelja prijave.

U vezi s time,
podnositelj prijave priložio je Memorandum of Understanding s poduzetnikom
Arthur Andersen M.B.A., koji bi kao neopozivi mandatar imao obaviti prodaju
dionica Splitske banke d.d. ako to do isteka rečenog roka ne bi neposredno učinio
sam podnositelj prijave, zajedno s detaljnim profilom i referencama navedenog
poduzetnika.

2. Kako bi se u
vremenu do prodaje Splitske banke d.d., a nakon preuzimanja ZABA-e od strane
podnositelja prijave, izbjegla opasnost da obje banke budu vođene jedinstveno i
da na taj način bude ugrožena tržišna utakmica na mjerodavnom tržištu,
podnositelj prijave se:

(i.) izričito
obvezao da će se suzdržati od koordiniranja poslova Splitske banke d.d. i
ZABA-e kako bi se time osiguralo da se te dvije banke efektivno nastave
natjecati na hrvatskom tržištu univerzalnog bankarstva;

(ii.) izričito se
obvezao da će u periodu nakon preuzimanja ZABA-e osigurati jedno mjesto u
nadzornom odboru Splitske banke d.d. neovisnoj osobi, prihvatljivoj za
Agenciju, koja bi u svojstvu člana toga odbora kontrolirala ponašanje Splitske
banke d.d. na tržištu;

(iii.) izričito se
obvezao da će tome članu nadzornog odbora osigurati slobodan pristup svim
informacijama koji se tiču poslovanja Splitske banke d.d. kako bi se time
uklonile sve dvojbe da tržišne aktivnosti ZABA-e i Splitske banke d.d. nisu ni
na koji način koordinirane nego da će Splitska banka d.d. djelovati kao
neovisna financijska institucija koja nije povezana sa ZABA-om;

(iv.) izričito se
obvezao da će osigurati suradnju Splitske banke d.d. s Agencijom kako u vremenu
nakon provedenog preuzimanja ZABA-e, tako i u periodu koji će tome prethoditi,
a sve u cilju kontrole tržišnog ponašanja navedenih subjekata.

3. U vezi s
navedenim, podnositelj je uz prijavu od 15. listopada 2001. priložio sljedeću
dokumentaciju:

(i.) Vlastoručno
potpisanu izjavu člana Upravnog odbora i ovlaštenog upravitelja poduzetnika
UniCredito, g. Alessandra Profuma, o načinu kako će se nakon stjecanja većinskog
udjela u ZABA-i voditi poslovi Splitske banke d.d. (opisano u točki II. pod 2.
obrazoloženja ovog rješenja);

(ii.) Odluka
uprave Splitske banke d.d. (zapisnik) od 12. 10. 2001. o sazivanju glavne skupštine
za dan 15. veljače 2002., s dnevnim redom prihvaćanje ostavke jednog člana
nadzornog odbora i izbor novog člana nadzornog odbora;

(iii.) Odluka
nadzornog odbora Splitske banke d.d. (zapisnik) od 12. 10. 2001., kojom se za
novog člana nadzornog odbora predlaže g. dr. sc. Ante Čičin Šain;

(iv.) Ostavka g.
Roberta Nicastra na mjesto člana nadzornog odbora Splitske banke d.d., s učinkom
od 25. veljače 2002., deponirana kod javnog bilježnika i upućena Splitskoj
banci d.d.;

(v.) Odluka uprave
Splitske banke d.d. od 12. 10. 2001. o tome da će ta banka u potpunosti surađivati
s Agencijom te da će joj davati sve informacije koje bi Agencija razumno mogla
smatrati potrebnima ili oportunima u postupku odobravanja koncentracije; da će
se u slučaju preuzimanja ZABA-e od strane UniCredita poslovi Splitske banke
d.d. voditi neovisno od poslova ZABA-e i da će se s njome natjecati na tržištu,
te da će na zahtjev Agencije, ili njenog ovlaštenog predstavnika, dostaviti sve
obavijesti koje Agencija može smatrati razumno potrebnima da bi procijenila
ispunjavaju li se preuzete obveze.

4. Bude li
namjeravana koncentracija provedena, podnositelj prijave će Agenciji radi
odobravanja provedene koncentracije i njenog upisa u Upisnik o koncentracijama
dostaviti ugovor s povjerenikom o mandatnoj prodaji dionica Splitske banke
d.d., odlu­ku glavne skupštine Splitske banke d.d. o prihvaćanju ostavke g.
Roberta Nicastra kao člana nadzornog odbora, odluku glavne skup­štine o izboru
dr. sc. Ante Čičin Šaina za novog člana nadzornog odbora Splitske banke d.d.,
te pismo namjere potpisano iz­među podnositelja prijave i potencijalnog kupca
Splitske banke d.d.

III. Savjet je na
51. sjednici, održanoj 15. listopada 2001., sukladno članku 30. stavak 2. točka
3. ZZTN, nakon uvida u prethodno utvrđeno činjenično stanje u prethodnom
postupku, okončanom pred Agencijom rješenjem, klasa: UP/I 030-02/2001-01/43,
urbroj: 580-02-01-03-39, od 11. rujna 2001, te nakon uvida u utvrđeno činjenično
stanje i dostavljenu dokumentaciju u ovom postupku, a pod uvjetom da se značajnije
ne promijene okolnosti na relevantnom tržištu, ocijenio da je podnositelj
prijave dao dostatne garancije i zadovoljavajuće pravne instrumente da će u
razumnom vremenu i pod uvjetima prihvatljivim za Agenciju, otuđiti udio u
Splitskoj banci d.d., te u međuvremenu osigurati slobodno tržišno natjecanje na
tržištu univerzalnog bankarstva u RH.

Savjet je ocijenio
da je u predmetnom slučaju riječ o dopuštenoj namjeri provedbe koncentracije,
ali isključivo pod uvjetima na koje se podnositelj obvezao u novoj prijavi od
15. listopada 2001., što je navedeno u točki II. pod 1., 2., 3. i 4. obrazloženja
ovog rješenja.

Pri donošenju
takve ocjene Savjet je, pod uvjetima da se znatnije ne promijene okolnosti na
mjerodavnom tržištu, naročito uzeo u obzir ciljeve i učinke predmetne namjere
provedbe koncentracije, prema kriterijima iz članka 24. ZZTN.

Savjet je također
utvrdio da predmetna provedba namjere koncentracije, po ispunjenju uvjeta na
koje se obvezao podnositelj prijave, neće dovesti do stvaranja novog ili
znatnijeg jačanja postojećeg vladajućeg položaja, pogotovo ne na način bi
njezino provođenje dovelo do trajnog i znatnijeg ograničavanja ili ukidanja
slobodnog tržišnog natjecanja na mjerodavnom tržištu.

U svezi s
navedenim, Savjet je predložio Agenciji da po navedenim uvjetima na koje se
obvezao podnositelj prijave od 15. listopada 2001. odobri predmetnu namjeru
provedbe koncentracije.

Nakon što
koncentracija bude provedena i pod pretpostav­kom da to bude učinjeno suglasno
uvjetima iz prijave namjere od 15. listopada 2001., te da se znatnije ne
promijene okolnosti na mjerodavnom tržištu utvrđenom u postupku koji je
Agencija okončala rješenjem, klasa: UP/I 030-02/2001-01/43, urbroj:
580-02-01-03-39, od 11. rujna 2001. (primjerice: eventualno povezivanje
bankarskih grupa UniCredito i IntesaBCI, što bi moglo imati za posljedicu
koncentraciju dvije najveće banke na hrvatskom tržištu ZABA-e i PBZ d.d., koje
su društva-kćeri navedenih bankarskih grupa), Agencija će donijeti odluku o
upisu predmetne koncentracije u Upisnik o koncentracijama.

S obzirom da je
pretpostavka za provedbu koncentracije i pozitivna odluka HNB-a u odnosu na
stjecanje dionica ZABA-e i prodaja Splitske banke d.d. novom kupcu, Savjet je
istaknuo da, po prirodi stvari, odluka Agencije o odobravanju već provedene
koncentracije i o njenom upisu u Upisnik o koncentracijama može uslijediti tek
nakon te odluke HNB-a.

Slijedom
iznijetog, a primjenom odredaba članka 22., članka 23. stavak 1. i 2., te članka
24. ZZTN, temeljem odluke i prijedloga Savjeta, sukladno članku 30. stavku 2.
točki 3. i stavku 3. ZZTN, donesena je odluka kao u točki I. izreke ovog rješenja.

IV. Koncentracija,
koja bi nastala kupnjom dionica Splitske banke d.d. od strane treće osobe,
Agencija će posebno ocjenjivati i neće se smatrati prihvatljivom ako bi kupac
sam ili s povezanim osobama na taj način stekao udio u hrvatskom tržištu
univerzalnog bankarstva veći od 20%.

V. Temeljem
odredbe članka 37.a stavak 1. ZZTN, rješenja Agencije objavljuju se u »Narodnim
novinama«, kao što je odlučeno točkom II. izreke ovog rješenja.

VI. Prijava za
upis u Upisnik o koncentracijama podliježe naplati upravnih pristojbi, sukladno
odredbi članka 2. stavak 1. Zakona o upravnim pristojbama (»Narodne novine«,
broj 8/96), članka 14. točka 18., pod nazivom: »Pristojbe za zaštitu tržišnog
natjecanja«, Zakona o izmjenama i dopunama Zakona o upravnim pristojbama
(»Narodne novine«, broj 131/97), tarifni broj 106. točka 1.

Iznos od 5.000,00
kn, naveden u točki III. izreke ovoga rješenja (5.000,00 kuna na ime tarifnog
broja 106. točka 1.), uplaćuje se posebnom uplatnicom u korist Državnog proračuna
Republike Hrvatske u roku od petnaest (15) dana od dana dostave ovog rješenja,
na račun broj: 30102-630-16, poziv na broj: 24-5002 – (navesti Vaš MB).

Ukoliko
podnositelj prijave uplatu navedene pristojbe od 5.000,00 kn bude uplaćivao u
valuti EUR (pristojba od 5.000,00 kn preračunata prema srednjem tečaju HNB na
dan 15. listopada 2001. iznosi 668,94 EUR; 1 Eur = 7,474416 kn), uplatu treba
vršiti na devizni račun Ministarstva financija RH, na broj:
7020-978-0682800-132344-91, kod Privredne Banke Zagreb d.d., Zagreb.

Pristojbeni
obveznik dužan je dokaz o izvršenoj uplati uprav­ne pristojbe dostaviti
Agenciji bez odgode, a najkasnije u roku od osam (8) dana od izvršene uplate,
pozivom na broj, klasa: UP/I 030-02/2001-01/87. U protivnom će Agencija,
primjenom članka 10. stavak 2. Zakona o upravnim pristojbama, pokrenuti pred
nad­ležnom Poreznom upravom postupak prisilne naplate upravne pristojbe od
pristojbenog obveznika.

Slijedom
iznijetog, odlučeno je kao u točki III. izreke ovoga rješenja.

VII. Nepostupanje
po ovom rješenju imat će za posljedicu poduzimanje radnji radi primjene
kaznenih odredbi na poduzetnike-sudionike predmetne koncentracije, sukladno članku
40. stavak 1. točka 4. ZZTN, te primjenu kaznenih odredbi na njihove odgovorne
osobe predviđene člankom 40. stavkom 2. ZZTN.

Uputa o pravnom lijeku

Ovo rješenje je konačno u upravnom postupku. Protiv ovoga rješenja nije
dopuštena žalba, ali nezadovoljna stranka može, sukladno odredbi članka 37.
ZZTN, pokrenuti upravni spor kod Uprav­nog suda Republike Hrvatske u roku od
trideset (30) dana od dana dostave ovoga rješenja.

Klasa: UP/I
030-02/2001-01/87
Urbroj: 580-02-01-03-5
Zagreb, 30. listopada 2001.

Ravnatelj
**mr. sc. Hrvoje Momčinović**, v. r.

Rješenje, NN 102/2001-1699